望渦流辭
作者：晁補之
朝代：宋

paragraphs: 望渦流兮浼浼，勢南折兮東還。
水衝隈兮岸圮，嗟龍去兮幾年。
俛余進兮藂祠，儼帝服兮神冠。
牆壁繢兮怪奇，泯蛇穴兮蝸盤。
列缺鞭兮雷輈，衛兩鰻兮驂鱣。
老龜起兮霧游，跂瑇瑁兮鼈黿。
或若馬兮非人，紛陪後兮導前。
木陰陰兮藻長，科斗舞兮下顛。
鯈羣出兮旅嬉，忽俱去兮不還。
意土國兮無龍，恐逃桷兮藏{木邊}。
帝有命兮時乘，亦隠隠兮填填。
世鑠石兮流金，將誰職兮此愆。
包之水可揭也，渙之水可厲也。
前汝足其暨也，後汝跗其躓也。
江有鯢兮橫淵，海有鯤兮翔天。
汝隘此兮往爭，滔淫水兮八埏。
重曰：望其厓若有宅於隈。
不汝爭於厓，汝安其隈，澤不必施也。